Jaroslav Tark
Jaroslav Tark ehk Jaroslav I ehk Jaroslav Vladimirovitš (arvatavasti 978 – 20. veebruar 1054); ukraina keeles Ярослав Володимирович, vene keeles Ярослав Владимирович, vanaskandinaavia allikais Jarisleif või Jarisleifr Valdamarsson) oli Rjurikovitšite soost Kiievi-Vene ülik, kes oli aastatel 987–1010 Rostovi vürst, 1010–1036 Novgorodi vürst, 1016–1018 ja 1019–1054 Kiievi suurvürst. Ehkki vanavene leetopisside tekstides kiidetakse korduvalt Jaroslav I tarkust, ei pärine sellele viitav liignimi üliku enda eluajast. Liignime Tark (vene keeles Мудрый) omistas talle alles 19. sajandil vene ajaloolane Nikolai Karamzin, et eristada teda teistest Jaroslav Vladimirovitši nimelistest vürstidest.